ประกาศกระทรวงยุติธรรม เรื่อง  กำหนดแบบบัตรประจำตัวพนักงานเจ้าหน้าที่ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. 2544

ประกาศกระทรวงยุติธรรม
ประกาศกระทรวงยุติธรรม
เรื่อง กำหนดแบบบัตรประจำตัวพนักงานเจ้าหน้าที่ตามพระราชบัญญัติ
ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา 
พ.ศ. ๒๕๔๔
 

อาศัยอำนาจตามความในมาตรา ๔ แห่งพระราชบัญญัติค่าตอบแทน
ผู้เสียหายและค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔
รัฐมนตรีว่าการกระทรวงยุติธรรมจึงกำหนดแบบบัตรประจำตัวพนักงานเจ้าหน้าที่ไว้
ดังต่อไปนี้

ข้อ ๑ บัตรประจำตัวพนักงานเจ้าหน้าที่ให้มีสีขาว
ขนาดและลักษณะตามแบบท้ายประกาศนี้

ข้อ ๒
ให้อธิบดีกรมคุ้มครองสิทธิและเสรีภาพเป็นผู้ออกบัตรประจำตัวพนักงานเจ้าหน้าที่

ข้อ ๓
ให้ผู้ได้รับแต่งตั้งเป็นพนักงานเจ้าหน้าที่ยื่นคำขอมีบัตรประจำตัวพร้อมกับแนบรูปถ่ายจำนวนสองรูปต่ออธิบดีกรมคุ้มครองสิทธิและเสรีภาพ
โดยผ่านผู้บังคับบัญชาตามลำดับชั้น
รูปถ่ายตามข้อ ๓
ให้ใช้รูปถ่ายไม่เกินหกเดือนก่อนวันยื่นคำขอมีบัตรประจำตัว ขนาด ๒.๕ x ๓ เซนติเมตร ครึ่งตัว
หน้าตรง ไม่สวมหมวก

ข้อ ๔ บัตรประจำตัวตามประกาศนี้
ให้ใช้ได้ห้าปีนับจากวันออกบัตร

ข้อ ๕ เมื่อได้ออกบัตรประจำตัวให้แก่ผู้ใด
ให้ผู้ออกบัตรประจำตัวจัดให้มีสำเนาข้อความและรายการบัตรประจำตัวซึ่งติดรูปถ่ายของผู้นั้นไว้ด้วยหนึ่งฉบับและให้เก็บไว้เป็นหลักฐานที่สำนักงานช่วยเหลือทางการเงินแก่ผู้เสียหายและจำเลยในคดีอาญา

ข้อ ๖ กรณีที่บัตรประจำตัวของผู้ใดหมดอายุ
สูญหาย
หรือชำรุดในสาระสำคัญหรือผู้ถือบัตรประจำตัวนั้นได้เลื่อนระดับให้ผู้นั้นยื่นคำขอทำบัตรใหม่

ข้อ ๗ ผู้ใดได้รับบัตรประจำตัวใหม่
หรือผู้ถือบัตรไม่มีสิทธิใช้บัตรประจำตัวนั้นต่อไป
ให้คืนบัตรต่อผู้อำนวยการสำนักงานช่วยเหลือทางการเงินแก่ผู้เสียหายและจำเลยในคดีอาญาภายในสิบห้าวันนับแต่วันที่ได้รับบัตรประจำตัวใหม่
หรือไม่มีสิทธิใช้บัตรประจำตัวนั้น

ข้อ ๘[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๒๕ ธันวาคม พ.ศ. ๒๕๔๕
ร้อยตำรวจเอก ปุระชัย เปี่ยมสมบูรณ์
รัฐมนตรีว่าการกระทรวงยุติธรรม









[เอกสารแนบท้าย]

๑.
คำขอมีบัตรประจำตัวพนักงานเจ้าหน้าที่ ตามพระราชบัญญัติค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔
(ดูข้อมูลจากภาพกฎหมาย)































วิมล/ผู้จัดทำ
เลิศศักดิ์/ผู้ตรวจ
๒/กุมภาพันธ์/๒๕๕๔


[๑] ราชกิจจานุเบกษา
เล่ม๑๒๐/ตอนพิเศษ ๓๐ ง/หน้า ๓/๑๒ ธันวาคม ๒๕๔๖